Gandia mantindrà els serveis de platja fins al 3 de novembre
11 octubre 2019

## Gandia mantindrà els serveis de platja fins al 3 de novembre11 octubre 2019Última actualització: 14 juliol 2025

![](../gestion/img/CarolaWoodward_1382.JPG)  
  

"_La platja de Gandia no només és de les primeres que obre la temporada, a partir d'aquest any, es convertirà en una de les de tot Espanya que més tard deixe de prestar els serveis tal com es presten en plena campanya estival_". Són paraules de l'edil de Turisme, **Vicent Mascarell**, que hui ha informat que el departament de Turisme augmentarà la partida dedicada a prestar els serveis de la platja en 10.000 € per tal d'allargar els mateixos fins al 3 de novembre en lloc del 13 d'octubre com venia sent habitual.  
"_La climatologia cada vegada ens és més favorable en èpoques de tardor i amb aquesta mesura esperem que el temps acompanye i puguem oferir tots els serveis per desestacionalitzar la platja. Vull agrair a tots els professionals i al sector turístic que mantindran el seu servei durant els pròxims dies_".  
  
D'aquesta manera, la platja de Gandia comptarà amb els serveis d'hamaques, neteja, passarel·les i salvament durant gairebé vuit mesos. El servei de salvament estarà compost per un cap de platja, dos tècnics d'emergències sanitàries per a les ambulàncies, una infermera, un patró d'embarcació de salvament i 4 socorristes. En total seran unes 20 persones les que realitzaran torns per prestar el servei fins al 3 de novembre.